পুরুলিয়ায় আসছেন অমিত শাহ। তবে তাঁর সফরসূচিতে বদল ঘটছে। ওই জেলায় মৃত বিজেপি কর্মীদের বাড়িতে যাওয়ার কথা ছিল তাঁর। তবে তা নিয়ে নিরাপত্তা সংক্রান্ত কারণ দেখিয়ে আপত্তি তুলেছে পুলিস। ফলে অমিত শাহের সূচিতে বদল হতে পারে বলে ইঙ্গিত দিয়েছেন দিলীপ ঘোষ।  পুরুলিয়ায় মৃত তিন বিজেপি কর্মী জগন্নাথ টুডু, ত্রিলোচন মাহাত ও দুলাল কুমারের বাড়িতে যাওয়ার কথা অমিত শাহের। তবে পুলিস জানিয়েছে, ওই সফর বর্ষাকাল হওয়ায় সমস্যা হতে পারে। অমিত শাহের সঙ্গে থাকবে গাড়ির বহরও। এছাড়া কয়েকশো বিজেপি নেতাকর্মীও থাকবেন। ফলে, সবদিক খতিয়ে দেখে অমিত শাহের নিরাপত্তা নিয়ে আশঙ্কাপ্রকাশ করেছে রাজ্য পুলিস। বিজেপির রাজ্য সভাপতি দিলীপ ঘোষের কথায়, ''বিষয়টি নিয়ে দিল্লি নেতৃত্বের সঙ্গে কথা বলেছি। সেক্ষেত্রে বলরামপুরে একটি সভার আয়োজন করা হবে। সেখানে মৃত তিন কর্মীর পরিজনদের সঙ্গে দেখা করবেন অমিত শাহ।'' আগামী ২৭ জুন রাজ্যে আসছেন বিজেপির সর্বভারতীয় সভাপতি। পরের দিন অর্থাত্ ২৮ জুন পুরুলিয়ায় যাবেন তিনি।